Akademia behaal nóg ŉ mylpaalFoto: Maroela Media Akademia, ŉ private hoëronderwysinstelling in Pretoria, het vandag sy vierde promosieplegtigheid aangebied met ŉ seremonie waartydens 30 afstuderende studente diplomas en hoër sertifikate ontvang het. Dié instelling het in 2012 met 40 studente begin en spog vandag met 420 studente. Marthinus Visser, besturende direkteur van Akademia, meen daar is verskeie redes waarom hulle soveel sukses en groei behaal. “Ons spreek ŉ basiese behoefte aan van die Afrikaanse gemeenskap – ŉ gemeenskap wat homself wil ontwikkel en instellings wil skep vir ontwikkeling.” Visser sê ook Akademia is ŉ instelling waarvan die idee-raamwerk belyn is met die hoofstroom van die Afrikaanse gemeenskap. “Ons is Afrikaans, ons het ŉ oop idee-raamwerk, ons wil nie verkramp en geïsoleerd wees nie en ons werk uit ŉ Christelike lewensbeskouing.” Akademia sal volgende jaar nog ŉ mylpaal behaal deur sy eerste gradeplegtigheid aan te bied. “Ons kon oor die afgelope vier jaar ons model ordentlik toets en terugvoer kry. Dit is baie duidelik dat die model effektief is en dat dit mense se potensiaal optimaal ontsluit.” Visser sê studente is belangrik vir die sukses van Akademia en dat dié instelling nou ŉ fondasie het waarop hulle verder moet bou. “Dit wat hulle [die afgestudeerdes] gaan uitleef, waar hulle beweeg en hoe hulle kommunikeer, sal Akademia bevorder. Hulle moet ook aanhoudend leer – of dit formele kwalifikasies, of kort programme is – hulle moet net aanhou.” Akademia is geakkrediteer deur die hoër onderwyskwaliteitskomitee van die raad op hoër onderwys, die statutêre akkreditasieliggaam wat alle hoër onderwysprogramme en instellings in Suid-Afrika akkrediteer. Besoek Akademia se webtuiste vir meer besonderhede.